Hy slaan my nie, maar ek lei onder gesinsgeweld! | Jansens Egskeiding Forum
You are here: Home / EKONOMIESE GESINSGEWELD – WAT IS DIT?!
EKONOMIESE GESINSGEWELD – WAT IS DIT?!
Published by jacquesjansen on January 17, 2014 | Leave a response
Anoniem: Ek en die pa van my twee minderjarige meisie-kinders woon al 12jaar saam. Ons het ‘n besigheid saam begin, maar hy het my maak bedank as ‘n direkteur, omdat ek ‘n swak kredietrekord het en dit blykbaar ‘n invloed op sy besigheid het. Maar hy het ook ‘n swak kredietrekord gehad. Hy het ‘n ruk terug ‘n groot uitbetaling ontvang uit ‘n derde-party eis, wat hy wel gebruik het om sy krediet te vereffen. Hy het my met niks gehelp nie. Ons het al ‘n hele paar probleme gehad, omdat hy al meer as een keer ontrou was. Ek het hom gevra om my net finansieel te help om te trek en my eie plekkie te kry, maar hy weier. Die probleme raak meer en meer vandat ek vir hom gesê het ek wil trek. Is daar enige manier wat ek hulp kan kry sodat hy vir die trek moet betaal, of staan ek nie ‘n kans nie? Hy breek ‘n mens emosioneel af en dit beïnvloed ons meisie-kinders ook. Is daar enige iets wat ek kan doen om uit hierdie situasie te kom?
Eerstens is dit belangrik om te weet dat jy kwalifiseer vir gratis regsverteenwoordiging deur die Legal Aid Board. Daarom, sal ons jou aanraai om hulle te nader vir bystand in hierdie geval.
Jy word beskerm onder die Domestic Violence Act. Soos deur die wet gedefinieer, is jy in ‘n gesinsverhouding waarin jy ‘n slagoffer is van gesinsgeweld, in die vorm van ekonomiese geweld en emosionele, verbale en sielkundige geweld. As gevolg hiervan, kwalifiseer jy vir ‘n beskermingsbevel en monetêre verligting.
Gesinsgeweld is nie beperk tot fisiese geweld nie. Dit sluit menigte vorms van geweld in. Ekonomiese gesinsgeweld is die onredelike ontneming van ekonomiese of finansiële hulpbronne waartoe jy geregtig is, of noodsaaklik benodig. Hierdie hulpbronne sluit in huishoudelike noodsaaklikhede, betalings op ‘n verband, betaling van huurgeld, ens. Emosionele, verbale en sielkundige geweld is ‘n patroon van vernederende of afbrekende gedrag teenoor ‘n persoon en kan insluit herhaalde aanranding, bespotting, naam-noeming, herhaalde dreigemente om emosionele pyn te veroorsaak, herhaalde obsessiewe besitlikheid of jaloesie, wat ‘n ernstige inbreuk maak op ‘n persoon se privaatheid, vryheid, integriteit of sekuriteit.
Jy kan aansoek doen vir ‘n beskermingsbevel deur die klerk van die Hof vir Gesinsgeweld te nader. Hy/sy sal jou bystaan met die papierwerk en sal jou ook inlig oor die beskikbare remedies, indien jy nie deur ‘n prokureur verteenwoordig word nie. Tesame met die beskermingsbevel, kwalifiseer jy vir monetêre verligting. Dit is kompensasie vir verliesse wat jy gely het tot-en-met die dag waarop die beskermingsbevel toegestaan word. Hierdie verliese sluit in verlies aan inkomste, uitgawes met betrekking tot alternatiewe behuising, mediese uitgawes en huishoudelike noodsaaklikhede.
As ‘n laaste punt van advies, indien jy nie net ‘n direkteur van die besigheid was nie, maar ‘n werknemer ook, kwalifiseer jy verder vir beskerming onder die Labour Relations Act, aangesien dit duidelik blyk dat jou ontslag automaties onregverdig was. Indien jy hierdie opsie verder wil neem, is jy geregtig om die Arbeidshof of die CCMA te nader.
Posted in Gesinsgeweld, Monetêre verligting, Onderhoud, Uncategorized Tagged Beskermingsbevel, Ekonomiese gesinsgeweld, Gesinsgeweld., hof, Jacques Jansen, Monetêre verligting